《别父母北上》
明代·何吾驺

父母生儿迟，教儿苦不早。儿既下帷久，晨昏亦草草。

数载名不成，父母年已老。一朝歌鹿鸣，少申罔极报。

宁知倏忽离，门外长安道。回首望高堂，牵衣泪盈抱。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。